http://www.thaigov.go.th

(โปรดตรวจสอบมติคณะรัฐมนตรีที่เป็นทางการจากสำนักเลขาธิการคณะรัฐมนตรีอีกครั้ง)

 วันนี้ 3 มีนาคม 2568 เวลา 09.00 น. นางสาวแพทองธาร ชินวัตร นายกรัฐมนตรี  เป็นประธานการประชุมคณะรัฐมนตรี ณ ห้องประชุม 501 ตึกบัญชาการ 1 ทำเนียบรัฐบาล สรุปสาระสำคัญ ดังนี้

|  |
| --- |
| **กฎหมาย** |

 1. เรื่อง ร่างพระราชบัญญัติลักษณะปกครองท้องที่ (ฉบับที่ ..) พ.ศ. ....

 2. เรื่อง ร่างพระราชบัญญัติคุ้มครองและส่งเสริมภูมิปัญญาการแพทย์แผนไทย (ฉบับที่..) พ.ศ. ....

 3. เรื่อง ร่างกฎกระทรวงกำหนดให้ผลิตภัณฑ์อุตสาหกรรมมอเตอร์ไฟฟ้ากระแสสลับ ชนิดเหนี่ยวนำสามเฟสต้องเป็นไปตามมาตรฐาน พ.ศ. ....

 4. เรื่อง ร่างประกาศกระทรวงมหาดไทย เรื่อง การให้ใช้บังคับผังเมืองรวมชุมชนดอนแสลบ จังหวัดกาญจนบุรี พ.ศ. ....

|  |
| --- |
| **เศรษฐกิจ-สังคม** |

 5. เรื่อง ขอทบทวนมติคณะรัฐมนตรี เมื่อวันที่ 26 มีนาคม 2562 เรื่อง ขอทบทวนมติคณะรัฐมนตรี เมื่อวันที่ 15 ธันวาคม 2562 เรื่อง การทบทวนระบบบริหารจัดการนมโรงเรียน

 6. เรื่อง การขอรับสนับสนุนงบประมาณ งบกลาง โครงการจัดหาชุดเครื่องผลิตสารฝนหลวงสูตร 3 (น้ำแข็งแห้ง) ประจำปีงบประมาณ พ.ศ. 2568

 7. เรื่อง ขอรับจัดสรรงบประมาณรายจ่ายประจำปีงบประมาณ พ.ศ. 2568 งบกลาง รายการเงินสำรองจ่ายเพื่อกรณีฉุกเฉินหรือจำเป็นเพื่อดำเนินโครงการ Maha Songkran World Water Festival 2025

 8. เรื่อง ขออนุมัติโครงการนำเรือประมงออกนอกระบบ เพื่อการจัดการทรัพยากรประมงทะเลที่ยั่งยืน

 9. เรื่อง ผลการพิจารณาญัตติด่วน เรื่อง ขอให้สภาผู้แทนราษฎรพิจารณาแนวทางการแก้ไขปัญหาการใช้ความรุนแรงในเยาวชน

|  |
| --- |
| **ต่างประเทศ** |

 10. เรื่อง หนังสือสัญญาการรับเงินอุดหนุน (Grant Agreement) ภายใต้โครงการความร่วมมือไทย-เยอรมัน ด้านพลังงาน คมนาคม และการเปลี่ยนแปลงสภาพภูมิอากาศ (Thai-German Cooperation on Energy, Mobility, and Climate: TGC-EMC) ระหว่างสำนักงานนโยบายและแผนทรัพยากรธรรมชาติและสิ่งแวดล้อม และองค์กรความร่วมมือระหว่างประเทศของเยอรมัน (Deutsche Gesellschaft für Internationale Zusammenarbeit : GIZ)

 11. เรื่อง ขอความเห็นชอบต่อร่างเอกสารผลลัพธ์ของการประชุมคณะกรรมาธิการว่าด้วยสถานภาพสตรี สมัยที่ 6 (Commission on the Status of Women-CSW69)

 12. เรื่อง ร่างปฏิญญาสำหรับการประชุมรัฐภาคีสนธิสัญญาห้ามอาวุธนิวเคลียร์ (Treaty on the Prohibition of Nuclear Weapons - TPN) ครั้งที่ 3 (Third Meeting of States Parties - 3MSP)

 13. เรื่อง ผลการประชุมคณะกรรมการร่วมสำหรับความตกลงว่าด้วยการขนส่งข้ามพรมแดนในอนุภูมิภาคลุ่มแม่น้ำโขง ระดับรัฐมนตรี ครั้งที่ 9

 14. เรื่อง เอกสารผลลัพธ์ของการประชุมคณะกรรมาธิการร่วมว่าด้วยความร่วมมือทวิภาคี (JC) ครั้งที่ 15 และการประชุมคณะกรรมการว่าด้วยยุทธศาสตร์การพัฒนาร่วมพื้นที่ชายแดน (CDS) ครั้งที่ 6 ระดับรัฐมนตรี ระหว่างไทยกับมาเลเซีย

|  |
| --- |
| **แต่งตั้ง** |

 15. เรื่อง ขออนุมัติต่อเวลาการดำรงตำแหน่งของข้าราชการพลเรือนสามัญผู้ดำรงตำแหน่งประเภทบริหารระดับสูง (กระทรวงคมนาคม)

 16. เรื่อง การแต่งตั้งกรรมการผู้ช่วยรัฐมนตรี (สำนักเลขาธิการนายกรัฐมนตรี)

|  |
| --- |
| **กฎหมาย** |

**1.เรื่อง ร่างพระราชบัญญัติลักษณะปกครองท้องที่ (ฉบับที่ ..) พ.ศ. ....**

 คณะรัฐมนตรีมีมติเห็นชอบร่างพระราชบัญญัติลักษณะปกครองที่ (ฉบับที่ ..) พ.ศ. .... ที่สำนักงานคณะกรรมการกฤษฎีกา (สคก.) ตรวจพิจารณาแล้วตามที่กระทรวงมหาดไทย (มท.) เสนอ

 **สาระสำคัญ**

 1. ศาลรัฐธรรมนูญได้มีคำวินิจฉัยว่า มาตรา 12 (11) แห่งพระราชบัญญัติลักษณะปกครองท้องที่ พระพุทธศักราช 2567 ซึ่งแก้ไขเพิ่มเติมโดยพระราชบัญญัติลักษณะปกครองท้องที่ (ฉบับที่ 10) พ.ศ. 2542 ในส่วนที่กำหนดให้การกระทำผิดเกี่ยวกับกฎหมายว่าด้วยป่าไม้ กฎหมายว่าด้วยยาเสพติด และกฎหมายว่าด้วยการเลือกตั้ง เป็นคุณสมบัติและลักษณะต้องห้ามของผู้ที่จะได้รับเลือกเป็นผู้ใหญ่บ้าน โดยไม่จำแนกประเภทการกระทำและความหนักเบาแห่งสภาพบังคับนั้น เป็นการเพิ่มภาระหรือจำกัดสิทธิของบุคคลเกินสมควรแก่เหตุซึ่งไม่ได้สัดส่วนกัน ขัดหรือแย้งต่อมาตรา 26 ของรัฐธรรมนูญแห่งราชอาณาจักรไทย

 2. กระทรวงมหาดไทยจึงเสนอร่างพระราชบัญญัติลักษณะปกครองท้องที่ (ฉบับที่ ..) พ.ศ. .... ซึ่งคณะรัฐมนตรีได้เคยมีมติอนุมัติหลักการและสำนักงานคณะกรรมการกฤษฎีกาได้ตรวจพิจารณาแล้ว มีสาระสำคัญเป็นการแก้ไขเพิ่มเติมพระราชบัญญัติลักษณะปกครองท้องที่ พระพุทธศักราช 2457 เกี่ยวกับคุณสมบัติและลักษณะต้องห้ามของผู้ใหญ่บ้าน โดยกำหนดให้ผู้ที่จะได้รับเลือกเป็นผู้ใหญ่บ้านต้องไม่เป็นผู้เคยต้องคำพิพากษาอันถึงที่สุดว่ากระทำความผิดตามกฎหมายและฐานความผิดตามที่กำหนดไว้ในบัญชีท้ายพระราชบัญญัติฯ บัญชี ก (5 ฉบับ) เช่น ประมวลกฎหมายยาเสพติด กฎหมายเกี่ยวกับการเลือกตั้ง และผู้ที่จะได้รับเลือกเป็นผู้ใหญ่บ้านต้องไม่เป็นผู้เคยต้องคำพิพากษาอันถึงที่สุดว่ากระทำความผิดตามกฎหมายและฐานความผิดตามที่กำหนดไว้ในบัญชีท้ายพระราชบัญญัติฯบัญชี ข (7 ฉบับ) เช่น กฎหมายเกี่ยวกับป่าไม้ ป่าสงวนแห่งชาติ กฎหมายเกี่ยวกับอาวุธปืน และยังไม่พ้นกำหนดเวลา 10 ปี นับแต่วันพ้นโทษหรือวันพ้นระยะเวลารอการลงโทษหรือรอการกำหนดโทษ แล้วแต่กรณี เป็นผู้ขาดคุณสมบัติและมีลักษณะต้องห้ามที่จะได้รับเลือกเป็นผู้ใหญ่บ้าน (พ้นกำหนดระยะเวลา 10 ปี สามารถสมัครเพื่อเข้ารับเลือกเป็นผู้ใหญ่บ้านได้)

**2. เรื่อง ร่างพระราชบัญญัติคุ้มครองและส่งเสริมภูมิปัญญาการแพทย์แผนไทย (ฉบับที่..) พ.ศ. ....**

 คณะรัฐมนตรีมีมติเห็นชอบร่างพระราชบัญญัติคุ้มครองและส่งเสริมภูมิปัญญาการแพทย์แผนไทย (ฉบับที่ ..) พ.ศ. .... ที่สำนักงานคณะกรรมการกฤษฎีกา (สคก.) ตรวจพิจารณาแล้วและรับทราบแผนในการจัดทำกฎหมายลำดับรอง กรอบระยะเวลาและกรอบสาระสำคัญของกฎหมายลำดับรองที่ออกตามร่างพระราชบัญญัติดังกล่าวตามที่กระทรวงสาธารณสุข (สธ.) เสนอ

 **สาระสำคัญของเรื่อง**

 ร่างพระราชบัญญัติคุ้มครองและส่งเสริมภูมิปัญญาการแพทย์แผนไทยฯ มีสาระสำคัญเป็นการขยายความคุ้มครองภูมิปัญญาการแพทย์แผนไทยให้ครอบคลุมตำรับยาแผนไทยของชุมชนและตำราการแพทย์แผนไทยของชุมชน นอกเหนือจากปัจจุบันที่ให้ความคุ้มครองเพียง 3 ประเภท (ตำรับยาแผนไทยของชาติหรือตำราการแพทย์แผนไทยของชาติ ตำรับยาแผนไทยทั่วไปหรือตำราการแพทย์แผนไทยทั่วไป และตำรายาแผนไทยส่วนบุคคลหรือตำราการแพทย์แผนไทยส่วนบุคคล) เพื่อให้ชุมชนมีโอกาสหรือมีสิทธิในการมีส่วนร่วมในการดูแลสิทธิในภูมิปัญญาการแพทย์แผนไทยของชุมชนได้ หากมีการนำไปใช้ประโยชน์ในทางการค้าจะต้องมีการขอรับอนุญาต จ่ายค่าธรรมเนียม และค่าตอบแทนให้แก่ชุมชน และเพิ่มบทกำหนดโทษทางอาญา เช่น กำหนดโทษสำหรับการนำภูมิปัญญาการแพทย์แผนไทยของชาติหรือชุมชนไปใช้ประโยชน์โดยไม่ได้รับอนุญาต (ต้องระวางโทษจำคุกไม่เกิน 1 ปี หรือปรับไม่เกิน 100,000 บาท หรือทั้งจำทั้งปรับ) เพิ่มบทบัญญัติที่ให้อำนาจอธิบดีหรือผู้ซึ่งอธิบดีมอบหมายสามารถเปรียบเทียบคดีความผิดที่มีโทษปรับสถานเดียวหรือโทษปรับหรือจำคุกไม่เกิน 1 ปี รวมทั้งปรับปรุงอัตราค่าธรรมเนียมที่เกี่ยวข้องกับหนังสือสำคัญแสดงการจดทะเบียนสิทธิท้ายพระราชบัญญัติเพื่อให้สอดคล้องกับสถานการณ์ปัจจุบัน และกำหนดค่าธรรมเนียมบางประเภทเพิ่มเติม

 กระทรวงสาธารณสุขได้จัดให้มีการรับฟังความคิดเห็นเกี่ยวกับร่างพระราชบัญญัติในเรื่องนี้ และได้จัดทำสรุปผลการรับฟังความคิดเห็นและรายงานการวิเคราะห์ผลกระทบที่อาจเกิดขึ้นจากกฎหมาย ตามมาตรา 77 ของรัฐธรรมนูญแห่งราชอาณาจักรไทยและพระราชบัญญัติหลักเกณฑ์การจัดทำร่างกฎหมายและการประเมินผลสัมฤทธิ์ของกฎหมาย พ.ศ. 2562 แล้ว รวมทั้งได้จัดทำแผนในการจัดทำกฎหมายลำดับรอง กรอบระยะเวลาและกรอบสาระสำคัญของกฎหมายลำดับรองที่ออกตามร่างพระราชบัญญัติดังกล่าว จำนวน 14 ฉบับ

**3. เรื่อง ร่างกฎกระทรวงกำหนดให้ผลิตภัณฑ์อุตสาหกรรมมอเตอร์ไฟฟ้ากระแสสลับ ชนิดเหนี่ยวนำสามเฟสต้องเป็นไปตามมาตรฐาน พ.ศ. ....**

คณะรัฐมนตรีมีมติเห็นชอบร่างกฎกระทรวงกำหนดให้ผลิตภัณฑ์อุตสาหกรรมมอเตอร์ไฟฟ้ากระแสสลับ ชนิดเหนี่ยวนำสามเฟสต้องเป็นไปตามมาตรฐาน พ.ศ. .... ตามที่กระทรวงอุตสาหกรรม (อก.) เสนอ ซึ่งสำนักงานคณะกรรมการกฤษฎีกาตรวจพิจารณาแล้ว และให้ดำเนินการต่อไป

 **สาระสำคัญของเรื่อง**

 ร่างกฎกระทรวงกำหนดให้ผลิตภัณฑ์อุตสาหกรรมมอเตอร์ไฟฟ้ากระแสสลับ ชิดเหนี่ยวนำสามเฟสฯ มีสาระสำคัญเป็นการปรับปรุงมาตรฐานผลิตภัณฑ์อุตสาหกรรมมอเตอร์ไฟฟ้ากระแสสลับ ชนิดเหนี่ยวนำสามเฟส ตามมาตรฐานเลขที่ มอก. 867 – 2550 โดยเป็นการ**ยกเลิก**มาตรฐานเดิมและ**กำหนด**มาตรฐานใหม่ให้เป็นไปตามมาตรฐานเลขที่ มอก.866 เล่ม 30(101) – 2561 เนื่องจากข้อกำหนดอันเป็นสาระสำคัญในเอกสารที่ใช้อ้างอิงมีการเปลี่ยนแปลง จึงเห็นสมควรแก้ไขปรับปรุงมาตรฐานให้สอดคล้องกับข้อกำหนดตามมาตรฐานอ้างอิงที่มีการปรับปรุงใหม่ เพื่อปรับปรุงมาตรฐานให้เป็นปัจจุบันสอดคล้องกับมาตรฐานระหว่างประเทศ และเพื่อรองรับการพัฒนาเทคโนโลยีการทำและการใช้งานภายในประเทศอย่างทั่วถึง รวมทั้งเพื่อป้องกันความเสียหายอันเกิดแก่ประชาชน หรือกิจการอุตสาหกรรมหรือเศรษฐกิจของประเทศ ทั้งนี้ ผู้ทำหรือผู้นำเข้าผลิตภัณฑ์อุตสาหกรรมมอเตอร์ไฟฟ้ากระแสสลับ ชนิดเหนี่ยวนำสามเฟส จะต้องขอรับใบอนุญาตทำหรือนำเข้าผลิตภัณฑ์อุตสาหกรรมดังกล่าว และผู้จำหน่ายผลิตภัณฑ์อุตสาหกรรมมอเตอร์ไฟฟ้ากระแสสลับ ชนิดเหนี่ยวนำสามเฟสจะต้องจำหน่ายผลิตภัณฑ์อุตสาหกรรมดังกล่าวที่ได้รับใบอนุญาตและเป็นไปตามมาตรฐาน โดยร่างกฎกระทรวงดังกล่าวมีผลใช้บังคับเพื่อพ้นกำหนด 365 วันนับแต่วันประกาศในราชกิจจานุเบกษา

**4. เรื่อง ร่างประกาศกระทรวงมหาดไทย เรื่อง การให้ใช้บังคับผังเมืองรวมชุมชนดอนแสลบ จังหวัดกาญจนบุรี พ.ศ. ....**

คณะรัฐมนตรีมีมติเห็นชอบร่างประกาศกระทรวงมหาดไทย เรื่อง การให้ใช้บังคับผังเมืองรวมชุมชนดอนแสลบ จังหวัดกาญจนบุรี พ.ศ. .... ตามที่กระทรวงมหาดไทย (มท.) เสนอ และให้ดำเนินการต่อไปได้ รวมทั้ง ให้กระทรวงมหาดไทยรับความเห็นของกระทรวงคมนาคม กระทรวงทรัพยากรธรรมชาติและสิ่งแวดล้อม กระทรวงอุตสาหกรรม และกระทรวงสาธารณสุขไปพิจารณาดำเนินการต่อไปด้วย

 **สาระสำคัญของเรื่อง**

1. ร่างประกาศกระทรวงมหาดไทย เรื่อง การให้ใช้บังคับผังเมืองรวมชุมชนดอนแสลบ จังหวัดกาญจนบุรี พ.ศ. .... **เป็นการกำหนดให้ใช้บังคับผังเมืองรวม ในท้องที่ตำบลดอนแสลบ อำเภอห้วยกระเจา จังหวัดกาญจนบุรี เพื่อใช้เป็นแนวทางในการพัฒนา และการดำรงรักษาเมืองและบริเวณที่เกี่ยวข้องหรือชนบท ในด้านการใช้ประโยชน์ในทรัพย์สิน การคมนาคมและการขนส่ง การสาธารณูปโภค บริการสาธารณะ และสภาพแวดล้อม เพื่อให้สอดคล้องกับการพัฒนาระบบเศรษฐกิจและสังคมของประเทศตามแผนพัฒนาเศรษฐกิจและสังคมแห่งชาติ ซึ่งมีนโยบายและมาตรการเพื่อจัดระบบการใช้ประโยชน์ที่ดิน โครงข่ายคมนาคมขนส่งและบริการสาธารณะให้มีประสิทธิภาพ สามารถรองรับและสอดคล้องกับการขยายตัวของชุมชนในอนาคต รวมทั้ง ส่งเสริมและพัฒนาเศรษฐกิจด้านที่อยู่อาศัย พาณิชยกรรม และการบริการให้สอดคล้องกับโครงสร้างทางเศรษฐกิจและสังคมของชุมชน ส่งเสริมและพัฒนาชุมชนดอนแสลบให้เป็น ศูนย์กลางด้านการค้าและการบริการระดับชุมชน ส่งเสริมและพัฒนาด้านการท่องเที่ยว ศิลปะและวัฒนธรรม ส่งเสริมและพัฒนาการบริการทางสังคม การสาธารณูปโภคและสาธารณูปการให้เพียงพอและได้มาตรฐาน รวมทั้งอนุรักษ์เพื่อส่งเสริมเอกลักษณ์ศิลปวัฒนธรรมไทย** โดยได้มีการกำหนดแผนผังและการใช้ประโยชน์ที่ดินภายในเขตผังเมืองรวมจำแนกออกเป็น 7 ประเภท ซึ่งแต่ละประเภทจะกำหนดลักษณะกิจการที่ให้ดำเนินการตามวัตถุประสงค์การใช้ที่ดินแต่ละประเภทนั้น ๆ ตลอดจนกำหนดการใช้ประโยชน์ที่ดินตามแผนผังโครงการคมนาคมและขนส่ง **ซึ่งกระทรวงมหาดไทยได้ดำเนินการตามขั้นตอนที่กำหนดไว้ในพระราชบัญญัติการผังเมือง พ.ศ. 2562 แล้ว และคณะกรรมการผังเมืองได้มีมติเห็นชอบด้วยแล้ว**

|  |
| --- |
| **เศรษฐกิจ-สังคม** |

**5. เรื่อง ขอทบทวนมติคณะรัฐมนตรี เมื่อวันที่ 26 มีนาคม 2562 เรื่อง ขอทบทวนมติคณะรัฐมนตรี เมื่อวันที่ 15 ธันวาคม 2562 เรื่อง การทบทวนระบบบริหารจัดการนมโรงเรียน**

 คณะรัฐมนตรีพิจารณาตามที่กระทรวงเกษตรและสหกรณ์ (กษ.) เสนอ ดังนี้

 1. ทบทวนมติคณะรัฐมนตรีเมื่อวันที่ 26 มีนาคม 2562 เรื่อง ของ ขอทบทวนมติคณะรัฐมนตรี เมื่อวันที่ 15 ธันวาคม 2552 เรื่อง การทบทวนระบบบริหารจัดการนมโรงเรียนและให้ใช้ข้อเสนอแนวทางการพัฒนาโครงการอาหารเสริม (นม) โรงเรียน (โครงการนมโรงเรียนฯ)

 2. เห็นชอบการกำหนดวัตถุประสงค์ของโครงการนมโรงเรียนฯ จำนวน 4 ข้อ ดังนี้

 (1) นักเรียนทั้งประเทศได้ดื่มนมที่มีคุณภาพ

 (2) เกษตรกรผู้เลี้ยงโคนมสามารถผลิตขายน้ำนมโคที่มีคุณภาพได้และมีความยั่งยืนในอาชีพ

 (3) เพื่อสร้างศักยภาพ ความเข้มแข็งให้กับสหกรณ์โคนม รัฐวิสาหกิจและสถาบันการศึกษาในการดำเนินกิจการผลิตนมในลำดับแรก ซึ่งจะเกิดความมั่นคงทางอาหารของประเทศ

 (4) ผู้ประกอบการผลิตภัณฑ์นมได้รับการจัดสรรสิทธิและพื้นที่การจำหน่ายอย่างเหมาะสมและเป็นธรรม

 **สาระสำคัญของเรื่อง**

 กษ. รายงานว่า

 1. สถานการณ์การผลิตและการเลี้ยงโคนมในปัจจุบันมีจำนวนเกษตรกรผู้เลี้ยงโคนมลดลงจาก 15,724 ราย ในปี 2566 เป็นจำนวน 14,997 ราย ในปี 2567 ส่งผลให้ปริมาณน้ำนมโคของทั้งประเทศลดลงจาก 1.026 ล้านตันต่อปี ในปี 2566 เป็น 1.011 ล้านตันต่อปี ในปี 2567 รวมทั้งจำนวนแม่โครีดนมยังมีแนวโน้มลดจำนวนลงอย่างต่อเนื่องโดยลดลงจาก 244,292 ตัว ในปี 2566 เป็น 233,501 ตัวในปี 2567 ประกอบกับภายใต้ความตกลงการค้าเสรีไทย - ออสเตรเลีย [Thailand - Australia Free Trade Agreement (TAFTA)) และความตกลงความเป็นหุ้นส่วนทางเศรษฐกิจที่ใกล้ชิดยิ่งขึ้นไทย – นิวซีแลนด์ [Thailand - New Zealand Closer Economic Partnership (TNZCEP)) ทำให้ตั้งแต่วันที่ 1 มกราคม 2568 ประเทศไทย ต้องยกเลิกโควตาภาษีของนมผงขาดมันเนย และนมและครีม ให้เป็นร้อยละ 0 ความตกลงดังกล่าวจึงผลกระทบต่อภาคการผลิตของอุตสาหกรรมนมของไทยเนื่องจากทำให้ต้นทุนการผลิตอุตสาหกรรมนมสูงขึ้น รวมทั้งแนวโน้มจำนวนเด็กนักเรียนของไทยลดลงอย่างต่อเนื่อง จากจำนวนนักเรียนในโครงการนมโรงเรียนฯ ปี 2563 จำนวน 7,036,845 คน แต่ในปี 2567 กลับลดเหลือจำนวน 6,525,110 คน ซึ่งส่งผลโดยตรงต่อจำนวนที่จะนำมาจัดสรรสิทธิโดยเฉพาะภาคสหกรณ์โคนม รัฐวิสาหกิจ และสถานศึกษา (ตั้งแต่เริ่มโครงการนมโรงเรียนฯ ในปี 2562 มีแนวโน้มการได้รับสิทธิจำหน่ายนมโรงเรียนลดลงตามลำดับ)

 2. เนื่องจากแนวโน้มภาคสหกรณ์โคนมรัฐวิสาหกิจและสถานศึกษาได้รับการจัดสรรสิทธินมโรงเรียนลดลง รวมถึงการยกเลิกโควตาภาษีของนมผงขาดมันเนยและนมและครีมให้เป็นร้อยละ 0 ส่งผลให้อุตสาหกรรมโคนมมีข้อจำกัดด้านการแข่งขันทางการตลาด ประกอบกับข้อมูลสถิติการเลี้ยงโคนมและเขตการบริหารราชการของ กรมปศุสัตว์ไม่สอดคล้องกับสถานการณ์ปัจจุบัน และการกระจายตัวของโรงงานแปรรูปผลิตภัณฑ์นมไม่สัมพันธ์กับหลักโลจิสติกส์ โดยการทบทวนปรับปรุงมติคณะรัฐมนตรีดังกล่าวจะช่วยลดปัญหาการจัดสรรสิทธิการจำหน่าย นมโรงเรียนในบางกลุ่มพื้นที่ที่มีปัญหาการขนส่งช่วยลดต้นทุนค่าขนส่ง อีกทั้งยังช่วยเพิ่มประสิทธิภาพในการกำกับดูแลการดำเนินโครงการนมโรงเรียนฯ ของคณะอนุกรรมการขับเคลื่อนโครงการอาหารนมเพื่อเด็กและเยาวชนด้วย

 3. การขอทบทวนมติคณะรัฐมนตรีเมื่อวันที่ 26 มีนาคม 2562 ในประเด็นโครงสร้างระบบบริหารโครงการนมโรงเรียนฯ จากเดิมที่แบ่งกลุ่มพื้นที่ 5 เขตพื้นที่ เป็น 7 เขตพื้นที่ จะสามารถช่วยแก้ไขปัญหาด้านการขนส่งนมโรงเรียนได้อย่างมีประสิทธิภาพมากยิ่งขึ้น โดยเฉพาะในเขตภาคใต้ ซึ่งเมื่อมีการแบ่งเขตใหม่จะสามารถช่วยลดระยะทางในการขนส่งนมโรงเรียนได้จากเดิมที่ต้องขนส่งระยะทางไกลที่สุด 1,191 กิโลเมตร เหลือเพียงแค่ 505 กิโลเมตร อย่างไรก็ตาม การแบ่งเขตกลุ่มพื้นที่ใหม่นี้อาจจะไม่ช่วยทำให้จำนวนนักเรียนและจำนวนศูนย์รวบรวมน้ำนมดิบมีการกระจายตัวอย่างสมดุลในแต่ละกลุ่มพื้นที่มากนัก ซึ่ง กษ. สามารถทดแทนได้จากการรับนมของพื้นที่นอกเขต โดยปัจจุบันในแต่ละกลุ่มพื้นที่มีปริมาณนมยื่นสมัครเข้าร่วมโครงการนมโรงเรียนฯ ต่อวันเพียงพอต่อความต้องการในกลุ่มพื้นที่นั้น ๆ อยู่แล้ว

**6. เรื่อง การขอรับสนับสนุนงบประมาณ งบกลาง โครงการจัดหาชุดเครื่องผลิตสารฝนหลวงสูตร 3 (น้ำแข็งแห้ง) ประจำปีงบประมาณ พ.ศ. 2568**

 คณะรัฐมนตรีมีมติอนุมัติงบประมาณรายจ่ายประจำปีงบประมาณ พ.ศ. 2568 งบกลาง รายการเงินสำรองจ่ายเพื่อกรณีฉุกเฉินหรือจำเป็นเพื่อดำเนินโครงการจัดหาชุดเครื่องผลิตสารฝนหลวงสูตร 3 (น้ำแข็งแห้ง) จำนวน 4 แห่ง วงเงินงบประมาณ 200,000,000 บาท ตามที่กระทรวงเกษตรและสหกรณ์ (กษ.) เสนอ

 **สาระสำคัญของเรื่อง**

 1. กระทรวงเกษตรและสหกรณ์ กรมฝนหลวงและการบินเกษตร มีภารกิจเกี่ยวกับการบริหารจัดการน้ำในชั้นบรรยากาศแบ่งเป็น ปฏิบัติการฝนหลวงเพื่อป้องกันแก้ไขปัญหาภัยแล้งและเพิ่มปริมาณน้ำในอ่างเก็บน้ำทั่วประเทศและปฏิบัติการดัดแปรสภาพอากาศเพื่อป้องกันแก้ไขบรรเทาภัยพิบัติอื่น ๆ ที่เกี่ยวข้อง ซึ่งกรมฝนหลวงและการบินเกษตร มีความต้องการใช้น้ำแข็งแห้งในการปฏิบัติการฝนหลวง ขั้นตอนการโจมตีปีละ 2,240 ตัน และมีความต้องการใช้น้ำแข็งแห้งในการระบายฝุ่นละอองใต้ชั้นอุณหภูมิผกผันสู่ชั้นบรรยากาศด้านบนเพื่อบรรเทาปัญหาฝุ่นละอองขนาดเล็ก ปีละ 3,600 ตัน รวมเป็นความต้องการใช้น้ำแข็งแห้งทั้งสิ้น ปีละ 5,840 ตัน แต่ปัจจุบันกรมฝนหลวงและการบินเกษตรได้รับการสนับสนุนน้ำแข็งแห้งจาก บริษัท ปตท. จำกัด (มหาชน) จำนวน 600 ตัน/ปี ซึ่งไม่เพียงพอต่อการปฏิบัติงาน

 2. กระทรวงเกษตรและสหกรณ์ กรมฝนหลวงและการบินเกษตร ขอรับการสนับสนุนงบประมาณตามระเบียบว่าด้วยการบริหารงบประมาณรายจ่ายงบกลาง รายการเงินสำรองจ่ายเพื่อกรณีฉุกเฉินหรือจำเป็น พ.ศ. 2562 เพื่อดำเนินงานตามโครงการจัดหาชุดเครื่องผลิตสารฝนหลวงสูตร 3 (น้ำแข็งแห้ง) จำนวน 4 แห่ง วงเงินงบประมาณ 200,000,000 บาท โดยขอรับการสนับสนุนงบประมาณรายจ่ายประจำปีงบประมาณ พ.ศ. 2568 งบกลาง รายการเงินสำรองจ่ายเพื่อกรณีฉุกเฉินหรือจำเป็น ทั้งนี้ ได้จัดทำแผนการบริหารจัดการและแผนการใช้จ่ายงบประมาณ ซึ่งเป็นไปตามพระราชบัญญัติวินัยการเงินการคลังของรัฐ พ.ศ. 2561 มาตรา 27

 **ประโยชน์และผลกระทบ** เพื่อเพิ่มประสิทธิภาพการปฏิบัติการฝนหลวงในการป้องกันแก้ไขปัญหาภัยแล้งและการดัดแปรสภาพอากาศในการบรรเทาปัญหาฝุ่นละอองขนาดเล็ก เป็นการบรรเทาความเดือดร้อนให้แก่เกษตรกรและประชาชนผู้ประสบภัยแล้งและภัยพิบัติ อย่างต่อเนื่องและรวดเร็ว

**7. เรื่อง ขอรับจัดสรรงบประมาณรายจ่ายประจำปีงบประมาณ พ.ศ. 2568 งบกลาง รายการเงินสำรองจ่ายเพื่อกรณีฉุกเฉินหรือจำเป็นเพื่อดำเนินโครงการ Maha Songkran World Water Festival 2025**

คณะรัฐมนตรีมีมติอนุมัติงบประมาณรายจ่ายประจำปีงบประมาณ พ.ศ. 2568 งบกลาง รายการเงินสำรองจ่ายเพื่อกรณีฉุกเฉินหรือจำเป็นจำนวน 153,034,700 บาท เพื่อดำเนินโครงการ Maha Songkran World Water Festival 2025 ตามที่กระทรวงการท่องเที่ยวและกีฬา (กก.) โดยการท่องเที่ยวแห่งประเทศไทย (ททท.) เสนอ

 **สาระสำคัญของเรื่อง**

 1. ททท. ได้ดำเนินการปรับรายละเอียดงบประมาณของการจัดงาน Maha Songkran World Water Festival 2025 ซึ่งสำนักงบประมาณได้พิจารณากรอบวงเงินให้ ททท. จำนวน 193,034,700 บาท แบ่งเป็น การจัดกิจกรรม ณ ท้องสนามหลวง จำนวน 93,264,800 บาท การจัดทำขบวนพาเหรด จำนวน 48,000,000 บาท การโฆษณาและประชาสัมพันธ์งบกลางฯ จำนวน 11,769,900 บาท และให้ใช้งบประมาณรายจ่ายประจำปีงบประมาณ พ.ศ. 2568 ของการท่องเที่ยวแห่งประเทศไทย จำนวน 40,000,000 บาท **ททท. จึงขอรับการจัดสรรงบประมาณรายจ่ายประจำปีงบประมาณ พ.ศ. 2568 งบกลาง รายการเงินสำรองจ่ายเพื่อกรณีฉุกเฉินหรือจำเป็น จำนวน 153,034,700 บาท**

|  |  |
| --- | --- |
| **รายการค่าใช้จ่าย/กิจกรรม** | **งบประมาณ (บาท)** |
| 1. การจัดกิจกรรม ณ ท้องสนามหลวง กรุงเทพมหานคร | 93,264,800 |
| 2. การจัดทำขบวนพาเหรด | 48,000,000 |
| 3. การโฆษณาและประชาสัมพันธ์ | 11,769,900 |
| **รวมทั้งสิ้น** | **153,034,700** |

 2. สำนักงบประมาณแจ้งว่า นายกรัฐมนตรีได้เห็นชอบให้กระทรวงการท่องเที่ยวและกีฬา โดยการท่องเที่ยวแห่งประเทศไทย ใช้จ่ายจากงบประมาณรายจ่ายประจำปีงบประมาณ พ.ศ. 2568 งบกลาง รายการเงินสำรองจ่ายเพื่อกรณีฉุกเฉินหรือจำเป็น ภายใต้กรอบวงเงิน 153,034,700 บาท เพื่อเป็นค่าใช้จ่ายในการจัดงาน Maha Songkran World Water Festival 2025 ด้วยแล้ว

 **ประโยชน์และผลกระทบ**

 - เพื่อกระตุ้นให้เกิดการเดินทางท่องเที่ยวในช่วงเทศกาลสงกรานต์ทั้งนักท่องเที่ยวชาวไทยและชาวต่างชาติ โดยคาดการณ์จำนวนนักท่องเที่ยวเข้าร่วมงานมากกว่า 800,000 คน ซึ่งจะก่อให้เกิดรายได้และเงินหมุนเวียนในช่วงของการจัดงานประมาณ 3,200,000,000 บาท อันส่งผลต่อเศรษฐกิจภาพรวมของประเทศ

 - เป็นการร่วมอนุรักษ์และสืบทอดประเพณีอันดีงามของประเทศไทยให้ปรากฏแก่สายตาชาวโลก ตอกย้ำความเป็นมรดกภูมิปัญญาทางวัฒนธรรมที่จับต้องไม่ได้ของมนุษยชาติ (Representative List of the Intangible Cultural Heritage of Humanity)

 - กระตุ้นการท่องเที่ยวและการใช้จ่าย รวมถึงสร้างรายได้หมุนเวียนทางเศรษฐกิจของประเทศ

**8. เรื่อง ขออนุมัติโครงการนำเรือประมงออกนอกระบบ เพื่อการจัดการทรัพยากรประมงทะเลที่ยั่งยืน**

 คณะรัฐมนตรีมีมติอนุมัติตามที่กระทรวงเกษตรและสหกรณ์เสนอ ดังนี้

 1. อนุมัติโครงการนำเรือประมงออกนอกระบบเพื่อการจัดการทรัพยากรประมงทะเลที่ยั่งยืน

 2. อนุมัติกรอบวงเงินงบประมาณในการดำเนินโครงการนำเรือประมงออกนอกระบบฯ โดยมี

งบประมาณค่าใช้จ่ายในการชดเชยเรือประมง จำนวน 923 ลำ วงเงิน 1,622,605,300 บาท (หนึ่งพันหกร้อยยี่สิบสองล้านหกแสนห้าพันสามร้อยบาทถ้วน) โดยขอใช้งประมาณรายจ่ายงบกลาง รายการเงินสำรองจ่ายเพื่อกรณีฉุกเฉินหรือจำเป็น ประจำปีงบประมาณ พ.ศ. 2568

 **สาระสำคัญ**

 กรมประมงได้จัดทำโครงการนำเรือประมงออกนอกระบบ เพื่อการจัดการทรัพยากรประมงทะเล

ที่ยั่งยืน โดยมีสาระสำคัญ ดังนี้

 **1. วัตถุประสงค์**

 1.1 เพื่อบริหารจัดการกองเรือประมงพาณิชย์ โดยรักษาความสมดุลของจำนวนเรือประมงพาณิชย์กับปริมาณสัตว์น้ำที่สามารถนำมาใช้ประโยชน์ได้อย่างยั่งยืน

 1.2 เพื่อนำเรือประมงออกนอกระบบอย่างถาวร ตามแผนการบริหารจัดการประมงทะเล

ของประเทศไทย

 1.3 เพื่อส่งเสริมชาวประมงให้ได้มีโอกาสประกอบอาชีพอื่น

 1.4 เพื่อเปิดโอกาสให้ชาวประมงสามารถนำเรือประมงไปประกอบอาชีพอื่นนอกภาคประมง

 **2. เป้าหมาย**

 เรือประมงกลุ่มเรือที่ได้รับใบอนุญาตทั่วการประมงพาณิชย์ที่มีความประสงค์จะเลิกอาชีพ ทำการประมง ที่ผ่านการตรวจสอบและเห็นชอบจากคณะอนุกรรมการกลั่นกรองการนำเรือออกนอกระบบ เพื่อการจัดการทรัพยากร ประมงทะเลที่ยั่งยืน และคณะกรรมการนโยบายการประมงแห่งชาติ โดยมีผลตรวจสอบคุณสมบัติเป็นเรือประมงกลุ่มขาว และได้รับการประเมินราคาค่าใช้จ่ายในการนำเรือประมงออกนอกระบบ จำนวน 923 ลำ วงเงิน 1,622,605,300 บาท ซึ่งสามารถแบ่งออกเป็น 3 กลุ่ม ดังนี้

 2.1 กลุ่มเรือที่ประสงค์แยกชิ้นส่วนหรือทำลายเรือ โดยการแยกชิ้นส่วนให้สิ้นสภาพ จำนวน 873 ลำ เป็นเงิน 1,517,870,400 บาท

 2.2 กลุ่มเรือที่ประสงค์แยกชิ้นส่วนหรือทำลายเรือ โดยการนำไปใช้ประโยชน์อื่น เช่น ร้านกาแฟ ห้องสมุด โรงแรม ที่พัก เป็นต้น จำนวน 3 ลำ เป็นเงิน 1,034,600 บาท

 2.3 กลุ่มเรือที่ประสงค์เปลี่ยนประเภทเรือ เช่น เรือลากจูง เรือโดยสาร เรือบรรทุกสินค้า

เป็นต้น จำนวน 47 ลำ เป็นเงิน 103,700,300 บาท

  **3. ระยะเวลาดำเนินงาน** ระยะเวลาดำเนินการ 1 ปี

**9. เรื่อง ผลการพิจารณาญัตติด่วน เรื่อง ขอให้สภาผู้แทนราษฎรพิจารณาแนวทางการแก้ไขปัญหาการใช้ความรุนแรงในเยาวชน**

 คณะรัฐมนตรีรับทราบผลการพิจารณาญัตติด่วน เรื่อง ขอให้สภาผู้แทนราษฎรพิจารณาแนวทางการแก้ไขปัญหาการใช้ความรุนแรงในเยาวชนตามที่กระทรวงศึกษาธิการ (ศธ.) เสนอ และแจ้งให้สำนักงานเลขาธิการสภาผู้แทนราษฎรทราบต่อไป

 **สาระสำคัญ**

 กระทรวงศึกษาธิการ และหน่วยงานที่เกี่ยวข้องได้พิจารณาญัตติด่วน เรื่อง ขอให้สภาผู้แทนราษฎรพิจารณาแนวทางการแก้ไขปัญหาการใช้ความรุนแรงในเยาวชนแล้ว โดยสรุปผลการพิจารณาว่า กระทรวงศึกษาธิการและหน่วยงานที่เกี่ยวข้องเห็นด้วยกับข้อเสนอแนะของสำนักงานเลขาธิการสภาผู้แทนราษฎรในเรื่องการแก้ไขปัญหาการใช้ความรุนแรงในเยาวชนที่มีความร้ายแรงถึงขั้นบาดเจ็บและเสียชีวิต โดยกระทรวงศึกษาธิการได้มีการจัดการเรียนการสอน ในรายวิชาแนะแนว ซึ่งครอบคลุมขอบข่ายในการแนะแนวด้านการศึกษา การแนะแนวอาชีพและการแนะแนวด้านส่วนตัวและสังคม เพื่อเสริมสร้างลักษณะนิสัยให้นักเรียนอยู่ในสังคมที่ดี ลดปัญหาการใช้ความรุนแรงในเยาวชน และมีการพัฒนาหลักสูตรการฝึกอบรมครูทั้งรูปแบบ Online และ Onsite สร้างความรู้ ความเข้าใจให้ครูมีทักษะด้านจิตวิทยาเด็กขั้นพื้นฐาน และทักษะการวิเคราะห์ ช่วยเหลือนักเรียนอย่างเป็นระบบ รวมถึงได้ดำเนินงานร่วมกับสถานศึกษา พัฒนาเครือข่ายป้องกันปัญหาพฤติกรรมและการกระทำผิดของเด็กและเยาวชนสร้างความรู้ความเข้าใจ และพัฒนาระบบดูแลช่วยเหลือนักเรียน นักศึกษา เพื่อลดปัจจัยเสี่ยง โดยมีโปรแกรม บำบัดฟื้นฟูเด็กและเยาวชนด้วยเทคนิคการบำบัดปรับพฤติกรรมที่ช่วยให้เด็กและเยาวชนสามารถกลับสู่ครอบครัวและดำรงชีวิตในสังคมต่อไปได้อย่างปกติสุข และไม่กลับมากระทำผิดซ้ำอีก

|  |
| --- |
| **ต่างประเทศ** |

**10. เรื่อง หนังสือสัญญาการรับเงินอุดหนุน (Grant Agreement) ภายใต้โครงการความร่วมมือไทย-เยอรมัน ด้านพลังงาน คมนาคม และการเปลี่ยนแปลงสภาพภูมิอากาศ (Thai-German Cooperation on Energy, Mobility, and Climate : TGC-EMC) ระหว่างสำนักงานนโยบายและแผนทรัพยากรธรรมชาติและสิ่งแวดล้อม และองค์กรความร่วมมือระหว่างประเทศของเยอรมัน (Deutsche Gesellschaft für Internationale Zusammenarbeit : GIZ)**

คณะรัฐมนตรีมีมติเห็นชอบตามที่กระทรวงทรัพยากรธรรมชาติและสิ่งแวดล้อม (ทส.) เสนอ ดังนี้

 1. เห็นชอบหนังสือสัญญาการรับเงินอุดหนุน (Grant Agreement) ภายใต้โครงการความร่วมมือไทย-เยอรมัน ด้านพลังงาน คมนาคม และการเปลี่ยนแปลงสภาพภูมิอากาศ (Thai-German Cooperation on Energy, Mobility, and Climate : TGC-EMC) ระหว่างสำนักงานนโยบายและแผนทรัพยากรธรรมชาติและสิ่งแวดล้อม (สผ.) และองค์กรความร่วมมือระหว่างประเทศของเยอรมัน (Deutsche Gesellschaft für Internationale Zusammenarbeit : GIZ) (หนังสือสัญญาการรับเงินอุดหนุนฯ) ทั้งนี้ หากมีความจำเป็นต้องแก้ไขหรือปรับปรุงถ้อยคำในหนังสือสัญญาการรับเงินอุดหนุนฯ ที่ไม่ใช่สาระสำคัญ ให้ ทส. โดย สผ. พิจารณาดำเนินการได้โดยไม่ต้องเสนอคณะรัฐมนตรีพิจารณาอีก

 2. เห็นชอบให้เลขาธิการสำนักงานนโยบายและแผนทรัพยากรธรรมชาติและสิ่งแวดล้อม หรือผู้แทนที่ได้รับมอบหมายเป็นผู้ลงนามในหนังสือสัญญาการรับเงินอุดหนุนฯ

(จะมีการลงนามในหนังสือสัญญาการรับเงินอุดหนุนฯ ภายหลังจากที่คณะรัฐมนตรีมีมติเห็นชอบต่อไป)

 **สาระสำคัญของเรื่อง**

1. ประเทศไทยในฐานะประเทศภาคีอนุสัญญาว่าด้วยการเปลี่ยนแปลงสภาพภูมิอากาศ (United Nations Framework Convention on Climate Change: UNFCCC) และความตกลงปารีส จะต้องดำเนินการให้เป็นไปตามเป้าหมายการลดการปล่อยก๊าซเรือนกระจกของประเทศ โดยประเทศไทยได้กำหนดเป้าหมายที่จะบรรลุการปล่อยก๊าซเรือนกระจกเป็นศูนย์ในปี 2608 เพื่อสนับสนุนการดำเนินการดังกล่าวกระทรวงทรัพยากรธรรมชาติและสิ่งแวดล้อม (ทส.) โดยสำนักงานนโยบายและแผนทรัพยากรธรรมชาติและสิ่งแวดล้อม (สผ.) จึงดำเนินการร่วมกับสหพันธ์สาธารณรัฐเยอรมนีผ่านโครงการความร่วมมือไทย-เยอรมัน ด้านพลังงาน คมนาคม และการเปลี่ยนแปลงสภาพภูมิอากาศ (Thai-German Cooperation on Energy, Mobility, and Climate : TGC-EMC) ซึ่งโครงการดังกล่าวมีเป้าหมายเพื่อสนับสนุนเงินทุนให้แก่ภาคส่วนที่เกี่ยวข้องกับการปล่อยก๊าซเรือนกระจก ไม่ว่าจะเป็นส่วนราชการ ภาคเอกชน สถาบันการศึกษา และองค์กรปกครองส่วนท้องถิ่น เพื่อดำเนินโครงการต่าง ๆ ที่เกี่ยวกับการลดก๊าซเรือนกระจกของประเทศไทย โดยองค์กรความร่วมมือระหว่างประเทศของเยอรมัน (Deutsche Gesellschaft für Internationale Zusammenarbeit : GIZ) สหพันธ์สาธารณรัฐเยอรมนี จะเป็นผู้ให้เงินสนับสนุนดังกล่าว

 2. เพื่อขอรับเงินสนับสนุนข้างต้นจากสหพันธ์สาธารณรัฐเยอรมนี ประเทศไทยจึงได้จัดตั้งกองทุน ThaiCI (Thai Climate Initiative Fund) ขึ้น ซึ่งเป็นกองทุนภายใต้กลไกของกองทุนสิ่งแวดล้อม ตามพระราชบัญญัติส่งเสริมและรักษาคุณภาพสิ่งแวดล้อมแห่งชาติ พ.ศ. 2535 ที่บัญญัติให้กองทุนสิ่งแวดล้อมสามารถรับทรัพย์สินอื่นที่ได้รับจากรัฐบาลต่างประเทศหรือองค์การระหว่างประเทศได้ โดย สผ. ในฐานะผู้รับทุน จะจัดทำหนังสือสัญญาการรับเงินอุดหนุนภายใต้โครงการความร่วมมือไทย-เยอรมัน ด้านพลังงาน คมนาคมและการเปลี่ยนแปลงสภาพภูมิอากาศ (หนังสือสัญญาการรับเงินอุดหนุนฯ) ร่วมกับ GIZ ในฐานะผู้สนับสนุนเงินทุน เพื่อนำเงินสนับสนุนเข้าสู่กองทุน ThaiCI ซึ่งภาคส่วนต่าง ๆ หรือหน่วยงานต่าง ๆ ที่เกี่ยวข้องที่ประสงค์จะขอรับเงินสนับสนุนดังกล่าวสามารถยื่นข้อเสนอโครงการด้านการลดก๊าซเรือนกระจกของตนต่อกองทุนสิ่งแวดล้อมได้

**11. เรื่อง ขอความเห็นชอบต่อร่างเอกสารผลลัพธ์ของการประชุมคณะกรรมาธิการว่าด้วยสถานภาพสตรี สมัยที่ 6 (Commission on the Status of Women-CSW69)**

คณะรัฐมนตรีมีมติเห็นชอบและอนุมัติตามที่กระทรวงการพัฒนาสังคมและความมั่นคงของมนุษย์ (พม.) เสนอ ดังนี้

 1. เห็นชอบต่อร่างเอกสารผลลัพธ์ของการประชุมคณะกรรมาธิการว่าด้วยสถานภาพสตรี สมัยที่ 69 (Commission on the Status of Women-CSW69) (การประชุม CSW69) โดยหากมีความจำเป็นต้องแก้ไขเอกสารในส่วนที่ไม่ใช่สาระสำคัญหรือไม่ขัดต่อผลประโยชน์ของประเทศไทย ให้ พม. ดำเนินการได้ โดยไม่ต้องเสนอคณะรัฐมนตรีพิจารณาอีก และหลังจากนั้นให้รายงานผลเพื่อคณะรัฐมนตรีทราบต่อไป

 2. อนุมัติให้รัฐมนตรีว่าการกระทรวงการพัฒนาสังคมและความมั่นคงของมนุษย์หรือผู้แทนที่ได้รับมอบหมายในฐานะหัวหน้าคณะผู้แทนไทยในการประชุม CSW69 ให้การรับรอง (adopt) ร่างเอกสารผลลัพธ์ของการประชุม CSW69 ระหว่างวันที่ 10-21 มีนาคม 2568 ณ สำนักงานใหญ่สหประชาชาติ นครนิวยอร์ก สหรัฐอเมริกา

 **สาระสำคัญของเรื่อง**

1. การประชุม CSW69 ที่มีกำหนดจัดขึ้นในระหว่างวันที่ 10-21 มีนาคม 2568 ณ สำนักงานใหญ่สหประชาชาติ นครนิวยอร์ก สหรัฐอเมริกา จะมีการเสนอร่างเอกสารผลลัพธ์ของการประชุม CSW69 เพื่อให้ผู้เข้าร่วมประชุมพิจารณาให้การรับรอง โดยไม่มีการลงนามในวันที่ 10 มีนาคม 2568 จำนวน 2 ฉบับ 1) ร่างปฏิญญาทางการเมืองเนื่องในโอกาสครบรอบ 30 ปี ของการประชุมระดับโลกว่าด้วยเรื่องสตรี ครั้งที่ 4 (Political Declaration on the Occasion of the Thirtieth Anniversary of the Fourth World Conference on Women) 2) ร่างแผนงานระยะหลายปีของคณะกรรมาธิการว่าด้วยสถานภาพสตรี (Multi-year Programme of Work of the Commission on the Status of Women)

 2. **ประโยชน์ที่จะได้รับ** การให้ความเห็นชอบต่อร่างเอกสารผลลัพธ์ของการประชุม CSW69 มีความเหมาะสมและสอดคล้องกับนโยบายและผลประโยชน์ของประเทศไทยไม่มีผลผูกพันในเชิงงบประมาณ โดยถือเป็นการย้ำเจตจำนงและความมุ่งมั่นของประเทศไทยในการร่วมมือกับนานาชาติในการเสริมสร้างความเชื่อมโยงและความเข้มแข็งต่อประเด็นการส่งเสริมความเสมอภาคระหว่างเพศและการเสริมพลังสตรีระดับโลก

**12. เรื่อง ร่างปฏิญญาสำหรับการประชุมรัฐภาคีสนธิสัญญาห้ามอาวุธนิวเคลียร์ (Treaty on the Prohibition of Nuclear Weapons - TPN) ครั้งที่ 3 (Third Meeting of States Parties - 3MSP)**

คณะรัฐมนตรีมีมติเห็นชอบตามที่สำนักงานสภาความมั่นคงแห่งชาติ (สมช.) เสนอ ดังนี้

 1. ร่างปฏิญญาสำหรับการประชุมรัฐภาคีสนธิสัญญาห้ามอาวุธนิวเคลียร์ (Treaty on the Prohibition of Nuclear Weapons - TPANW) ครั้งที่ 3 (Third Meeting of States Parties - 3MSP) (ร่างปฏิญญาฯ) ทั้งนี้ หากมีการแก้ไขร่างปฏิญญาฯ ดังกล่าวในส่วนที่มิใช่สาระสำคัญหรือขัดต่อผลประโยชน์ของประเทศไทย ให้คณะผู้แทนไทย ที่เดินทางเข้าร่วมการประชุมรัฐภาคีฯ ครั้งที่ 3 ดำเนินการได้ตามความเหมาะสม โดยไม่ต้องขอความเห็นชอบจากคณะรัฐมนตรีอีก

 2. ให้เอกอัครราชทูต คณะผู้แทนถาวรไทยประจำสหประชาชาติ ณ นครนิวยอร์ก ในฐานะหัวหน้าคณะผู้แทนไทยสำหรับการประชุมรัฐภาคีฯ หรือผู้แทน ร่วมรับรองร่างปฏิญญาฯ (โดยไม่มีการลงนาม)

 **สาระสำคัญของเรื่อง**

1. คณะรัฐมนตรีมีมติ (12 กันยายน 2560) เห็นชอบให้ประเทศไทยลงนามและให้สัตยาบันสนธิสัญญาห้ามอาวุธนิวเคลียร์ เพื่อห้ามการพัฒนา ทดลอง ใช้ ผลิต สร้าง หรือจัดหาอาวุธนิวเคลียร์มาด้วยประการอื่นใด ครอบครอง หรือสะสมอาวุธนิวเคลียร์หรือระเบิดนิวเคลียร์อื่น ๆ และมอบหมายให้ สมช. เป็นหน่วยประสานงานหลักระดับชาติของการดำเนินการตามพันธกรณีของสนธิสัญญาห้ามอาวุธนิวเคลียร์ โดยประเทศไทยได้ลงนามและให้สัตยาบันในสนธิสัญญาดังกล่าวเมื่อวันที่ 20 กันยายน 2560 และมีผลบังคับใช้เมื่อวันที่ 22 มกราคม 2564

 2. ต่อมาคณะรัฐมนตรีมีมติ (7 พฤษภาคม 2567) เห็นชอบร่างปฏิญญาสำหรับการประชุมรัฐภาคีสนธิสัญญาห้ามอาวุธนิวเคลียร์ (Treaty on the Prohibition of Nuclear Weapons - TPNW) ครั้งที่ 2 (Second Meeting of State Parties - 2MSP) ซึ่งจัดขึ้นเมื่อวันที่ 27 พฤศจิกายน - 1 ธันวาคม 2566 ณ สำนักงานใหญ่สหประชาชาติ นครนิวยอร์กสหรัฐอเมริกา มีสาระสำคัญเป็นการแสดงเจตนารมณ์ของรัฐภาคีฯ เช่น (1) แสดงความกังวล ต่อผลกระทบด้านมนุษยธรรมอันเกิดจากอาวุธนิวเคลียร์ ซึ่งส่งผลกระทบร้ายแรงต่อการอยู่รอดของมนุษย์ (2) การขู่หรือการใช้อาวุธนิวเคลียร์ไม่ว่าจะเป็นรูปแบบใดถือเป็นการละเมิดกฎหมายระหว่างประเทศและกฎบัตรของสหประชาชาติ โดยรัฐภาคีประณามการกระทำดังกล่าว

 3. **การประชุมรัฐภาคีฯ ครั้งที่ 3 กำหนดจัดขึ้นระหว่างวันที่ 3 - 7 มีนาคม 2568 ณ สำนักงานใหญ่สหประชาชาติ นครนิวยอร์ก สหรัฐอเมริกาโดยในการประชุมดังกล่าวจะมีการรับรองร่างปฏิญญา** (Declaration) (โดยไม่มีการลงนาม) ซึ่งมีสาระสำคัญเป็นการแสดงเจตนารมณ์ของรัฐภาคี ที่ยืนยันถึงความมุ่งมั่นในการรับมือ กับภัยคุกคามของอาวุธนิวเคลียร์ที่มีต่อมนุษยชาติ

**13. เรื่อง ผลการประชุมคณะกรรมการร่วมสำหรับความตกลงว่าด้วยการขนส่งข้ามพรมแดนในอนุภูมิภาคลุ่มแม่น้ำโขง ระดับรัฐมนตรี ครั้งที่ 9**

 คณะรัฐมนตรีมีมติรับทราบผลการประชุมคณะกรรมการร่วมสำหรับความตกลงว่าด้วยการขนส่งข้ามพรมแดนในอนุภูมิภาคลุ่มแม่น้ำโขง (ความตกลง GMS CBTA) ระดับรัฐมนตรี ครั้งที่ 9 (The Ninth Meeting of the CBTA Joint Committee :9th JC GMS CBTA) (การประชุมคณะกรรมการร่วมฯ) ตามที่กระทรวงคมนาคม (คค.) เสนอ

 **สาระสำคัญ**

 1. เดิมคณะรัฐมนตรีมีมติ (11 ธันวาคม 2567) เห็นชอบร่างแถลงการณ์ร่วมการประชุมคณะกรรมการร่วมสำหรับความตกลงว่าด้วยการขนส่งข้ามพรมแดนในอนุภูมิภาคลุ่มแม่น้ำโขง ระดับรัฐมนตรี ครั้งที่ 9 (ร่างแถลงการณ์ร่วมฯ) โดยมีสาระสำคัญเป็นการรับทราบ ความก้าวหน้าของการดำเนินการตามบันทึกความเข้าใจว่าด้วยการดำเนินการตามความตกลงว่าด้วยการขนส่งข้ามพรมแดนในอนุภูมิภาคลุ่มแม่น้ำโขง “ระยะแรก” (Early Harvest) และการเจรจาเพื่อจัดทำร่างบันทึกความเข้าใจว่าด้วยการเปิดเส้นทางการขนส่งระหว่างประเทศและจุดข้ามแดนเพิ่มเติม ภายใต้พิธีสาร 1 ของ GMS CBTA ฉบับที่ 2 (บันทึกความเข้าใจว่าด้วยการเปิดการเส้นทางฯ)

 2. รัฐมนตรีช่วยว่าการกระทรวงคมนาคม (นายสุรพงษ์ ปิยะโชติ) ทำหน้าที่หัวหน้าคณะผู้แทนไทยเข้าร่วมการประชุมคณะกรรมการร่วมฯ เมื่อวันที่ 12-13 ธันวาคม 2567 ณ นครหลวงเวียงจันทน์ สาธารณรัฐประชาธิปไตยประชาชนลาว (สปป.ลาว) **โดยการประชุมคณะกรรมการร่วมฯ มีผลลัพธ์การประชุมสรุปได้ ดังนี้**

|  |  |
| --- | --- |
| **ประเด็น** | **สาระสำคัญ** |
| 2.1 ความคืบหน้าของการกลับมาดำเนินการตามบันทึกความเข้าใจว่าด้วยการดำเนินการตามความตกลงว่าด้วยการขนส่งข้ามพรมแดน ในอนุภูมิภาคลุ่มแม่น้ำโขง“ระยะแรก” | • มีการออกใบอนุญาตการขนส่งทางถนน (Permit) และเอกสารนำเข้าชั่วคราว (TAD) ของแต่ละประเทศสมาชิก รวมจำนวนทั้งสิ้น 589 ฉบับ โดยมีการแจ้งเวียนข้อมูลผู้ประกอบการขนส่งและหมายเลขทะเบียนรถให้แต่ละประเทศสมาชิกทราบทั่วกัน • รับทราบความสำเร็จของการทดลองเดินรถ (Trial Run) ซึ่งจัดขึ้นเมื่อเดือนมิถุนายน 2567 เส้นทางขนส่งจากนครคุณหมิงในมณฑลยูนาน สาธารณรัฐประชาชนจีน ผ่าน สปป.ลาว และประเทศไทย ไปยังกรุงพนมเปญ ประเทศกัมพูชา เพื่อให้ผู้ประกอบการขนส่งได้เรียนรู้ประสบการณ์เดินรถภายใต้บันทึกความเข้าใจว่าด้วยการเปิดเส้นทางฯ และเป็นการสร้างความเข้าใจให้แก่เจ้าหน้าที่ เกี่ยวกับการดำเนินพิธีการข้ามแดนของคนและสินค้า• สนับสนุนให้สมาคมขนส่ง หน่วยงานที่มีอำนาจออกใบอนุญาตการขนส่งและ TAD หน่วยงานภาครัฐอื่น ๆ ที่เกี่ยวข้อง และสมาคมประกันภัยของประเทศสมาชิกลุ่มแม่น้ำโขง มีส่วนร่วมในความร่วมมือระดับอนุภูมิภาค รวมถึงเสนอให้มีกลไกสำหรับการประกันภัย ขนส่งสินค้าข้ามแดน (Cross-border guarantee mechanism) |
| 2.2 การขยายพิธีสาร 1ของความตกลง GMS CBTA (เส้นทางและจุดผ่านแดน) | • กำหนดเป้าหมายการเจรจากำหนดเส้นทางการขนส่งระหว่างประเทศ และจุดข้ามแดนเพิ่มเติม ให้แล้วเสร็จภายในวันที่ 30 กันยายน 2568 เพื่อจัดทำร่างบันทึกความเข้าใจว่าด้วยการเปิดเส้นทางฯ ฉบับที่ 2 โดยประเทศสมาชิกจะลงนาม ในลักษณะลงนามแบบเวียน (ad referendum) และจะมีผลบังคับใช้เมื่อลงนามครบทุกประเทศ |
| 2.3 แผนดำเนินงาน GMS CBTA ปี 2567 - 2571 | • รับทราบความคืบหน้าของการดำเนินการตามแผนดำเนินงานฯ และขอความร่วมมือหน่วยงานที่เกี่ยวข้อง เร่งรัดการแลกเปลี่ยนข้อมูลการอำนวยความสะดวกด้านการขนส่งและการค้า |
| 2.4 การติดตามและประเมินผล | • มอบหมายให้เจ้าหน้าที่อาวุโสของคณะกรรมการอำนวยความสะดวกการขนส่งแห่งชาติ (NTFC SOM) เร่งรัดการรวบรวมและจัดส่งข้อมูลการอำนวยความสะดวก ด้านการขนส่งและการค้าที่จุดผ่านแดนตามพิธีสาร 1 ของความตกลง GMS CBTA |

 3. ที่ประชุมคณะกรรมการร่วมฯ ได้ให้การ**รับรองร่างแถลงการณ์ร่วมฯ ซึ่งยังคงไว้ซึ่งสาระสำคัญตามที่ได้รับความเห็นชอบและอนุมัติจากคณะรัฐมนตรี** เมื่อวันที่ 11 ธันวาคม 2567 **โดยมีการแก้ไขเพิ่มเติม ดังนี้**

 3.1 เพิ่มถ้อยคำในหัวข้อการกลับมาดำเนินการตามบันทึกความเข้าใจฯ “ระยะแรก”เกี่ยวกับการตระหนักถึงปัญหาอุปสรรคของการขนส่ง การมีส่วนร่วมของหน่วยงานภาครัฐและภาคเอกชนในการแก้ไขปัญหาด้านการขนส่งอย่างมีประสิทธิภาพ และปรับแก้ไขหน่วยงานที่มีอำนาจของแต่ละประเทศ จากเดิม “หน่วยงานด้านการขนส่งและศุลกากร” เป็น “หน่วยงานด้านการขนส่งและหน่วยงานอื่น ๆ ที่เกี่ยวข้อง”

 3.2 เพิ่มถ้อยคำเกี่ยวกับการนำกฎระเบียบข้อบังคับที่จำเป็นมาใช้เพื่อให้สามารถทำการเดินรถขนส่งภายใต้บันทึกความเข้าใจฯ และปรับเปลี่ยนถ้อยคำให้มีความเหมาะสมและกระชับมากยิ่งขึ้น อาทิ การรวมหัวข้อย่อยเกี่ยวกับรายงานจำนวนใบอนุญาตการขนส่งทางถนนและ TAD กับปริมาณการขนส่ง (จำนวนเที่ยวและประเภทการขนส่ง) ที่ได้ทำการเดินรถจริงเป็นหัวข้อย่อยเดียวกัน

 ทั้งนี้ การแก้ไขดังกล่าวจะเป็นประโยชน์ต่อประเทศไทยให้สามารถทำการเดินรถขนส่งสินค้าและผู้โดยสารอย่างเป็นประจำเพิ่มมากขึ้น และเกิดการบูรณาการของหน่วยงานที่เกี่ยวข้องในการร่วมกันแก้ไขปัญหาและอุปสรรคด้านการขนส่ง เพื่อส่งเสริมการพัฒนาการค้าชายแดนและการขยายตัวทางเศรษฐกิจตามแนวระเบียงเศรษฐกิจในอนุภูมิภาค

**14. เรื่อง เอกสารผลลัพธ์ของการประชุมคณะกรรมาธิการร่วมว่าด้วยความร่วมมือทวิภาคี (JC) ครั้งที่ 15 และการประชุมคณะกรรมการว่าด้วยยุทธศาสตร์การพัฒนาร่วมพื้นที่ชายแดน (CDS) ครั้งที่ 6 ระดับรัฐมนตรี ระหว่างไทยกับมาเลเซีย**

 คณะรัฐมนตรีมีมติรับทราบเอกสารผลลัพธ์ของการประชุมคณะกรรมาธิการร่วมมือทวิภาคี (Joint Commission for Bilateral Cooperation between Malaysia and Thailand: JC) (คณะกรรมาธิการร่วม JC) ครั้งที่ 15 และการประชุมคณะกรรมการว่าด้วยยุทธศาสตร์การพัฒนาร่วมสำหรับพื้นที่ชายแดน (Malaysia - Thailand Committee on Joint Development Strategy for Border Areas: JDS) (คณะกรรมการ JDS) ครั้งที่ 6 ระดับรัฐมนตรี ระหว่างไทยกับมาเลเซีย ตามที่กระทรวงการต่างประเทศ (กต.) เสนอ ดังนี้

 1. บันทึกการประชุมคณะกรรมาธิการร่วมว่าด้วยความร่วมมือทวิภาคี (JC) ระหว่างไทยกับมาเลเซีย ครั้งที่ 15 (บันทึกการประชุมคณะกรรมาธิการร่วม JC ครั้งที่ 15)

 2. บันทึกการประชุมคณะกรรมการว่าด้วยยุทธศาสตร์การพัฒนาร่วมสำหรับพื้นที่ชายแดน (JDS) ระหว่างไทยกับมาเลเซีย ครั้งที่ 6 (บันทึกการประชุมคณะกรรมการ JDS ครั้งที่ 6)

 3. แผนยุทธศาสตร์ของคณะกรรมการว่าด้วยยุทธศาสตร์การพัฒนาร่วมสำหรับพื้นที่ชายแดน (JDS Strategic Plan) ค.ศ. 2024 - 2027 (แผนยุทธศาสตร์ฯ ค.ศ. 2024 - 2027) [เพื่อให้หน่วยงานต่าง ๆ ดำเนินการตามผลลัพธ์ของการประชุมต่อไป

ทั้งนี้ ได้มีการรับรองร่างเอกสารผลลัพธ์การประชุม ทั้ง 3 ฉบับแล้ว ระหว่างวันที่ 5 – 6 สิงหาคม 2567 ณ กรุงกัวลาลัมเปอร์ มาเลเซีย

 **1. สาระสำคัญของเรื่อง**

กต. รายงานว่า

 กระทรวงการต่างประเทศมาเลเซียได้เป็นเจ้าภาพจัดการประชุมคณะกรรมาธิการร่วม JC ครั้งที่ 15 และการประชุมคณะกรรมการ JDS ครั้งที่ 6 ระดับรัฐมนตรีและระดับเจ้าหน้าที่อาวุโสระหว่างวันที่ 5 – 6 สิงหาคม 2567 โดยที่ประชุมได้รับรองเอกสารผลลัพธ์การประชุมดังกล่าว จำนวน 3 ฉบับ

 1.1 บันทึกการประชุมคณะกรรมาธิการร่วม JC ครั้งที่ 15

|  |  |
| --- | --- |
| **ประเด็นสำคัญ** | **รายละเอียด** |
| การเมืองและความมั่นคง | - ทั้ง 2 ฝ่าย ยืนยันความมุ่งมั่นในการร่วมต่อต้านการก่อการร้ายและอาชญากรรมข้ามชาติ ซึ่งรวมถึงการค้ามนุษย์ การลักลอบเข้าเมือง การลักลอบนำเข้ายาเสพติดและสินค้าผิดกฎหมาย และการหลอกลวงออนไลน์- ทั้ง 2 ฝ่าย ชื่นชมต่อความสัมพันธ์ที่ดีด้านการทหารระหว่างกองทัพมาเลเซียและกองทัพไทยในระดับผู้บริหาร ผู้บังคับบัญชา และเจ้าหน้าที่ ผ่านการพูดคุยการฝึกอบรม และการฝึกซ้อมร่วมการสัมมนา และการแลกเปลี่ยนข้อมูลและบุคลากรทางทหาร- มาเลเซียเน้นย้ำความมุ่งมั่นในฐานะผู้อำนวยความสะดวก (Facilitator) ในกระบวนการพูดคุยเพื่อสันติสุขจังหวัดชายแดนภาคใต้ของประเทศไทย |
| การค้าการลงทุน และการท่องเที่ยว | - การผลักดันแผนงานการจัดตั้งคณะทำงานเพื่อส่งเสริมความร่วมมือทวิภาคี ด้านการค้าและการลงทุน โดยมีวัตถุประสงค์เพื่อส่งเสริมการค้าทวิภาคีและการค้าชายแดนให้บรรลุเป้าหมายทางการค้าที่ทั้ง 2 ฝ่าย กำหนดไว้ รวมถึงแก้ไขปัญหาการค้าและการลงทุนระหว่างกันเพื่อผลประโยชน์ร่วมกัน- รับทราบถึงความสนใจของมาเลเซียในการสำรวจความร่วมมือกับประเทศไทยเพื่อส่งเสริมธุรกิจแฟรนไชส์ ซึ่งจะมีส่วนช่วยในการพัฒนาเศรษฐกิจและสังคมของทั้ง 2 ประเทศ รวมถึงการพัฒนาวิสาหกิจขนาดกลางและขนาดย่อม (MSMSME) ในอนาคต- รับทราบว่า(1) จำนวนนักท่องเที่ยวชาวไทยไปมาเลเซียเพิ่มขึ้นร้อยละ 116.8 จาก 715,528 คนในปี 2565 เป็น 1,551,282 คน ในปี 2566 โดยนักท่องเที่ยวชาวไทยอยู่ในอันดับที่ 4 ของจำนวนนักท่องเที่ยวต่างชาติที่เดินทางไปยังมาเลเซียในปี 2566(2) จำนวนนักท่องเที่ยวชาวมาเลเซียมายังประเทศไทยเพิ่มขึ้น ร้อยละ 137.3 จาก 1,949,530 คน ในปี 2565 เป็น 4,626,422 คน ในปี 2566 โดยนักท่องเที่ยวชาวมาเลเซียมากเป็นอันดับ 1ของนักท่องเที่ยวต่างชาติที่เดินทางมายังประเทศไทยในปี 2566 |
| ความเชื่อมโยงบริเวณชายแดน | - การเร่งรัดโครงการความเชื่อมโยงชายแดนที่สำคัญ 2 โครงการ ได้แก่ ถนนเชื่อมด่านศุลกากรสะเดาแห่งใหม่กับด่านบูกิตกายูฮิตัม และโครงการสะพานคู่ขนานข้าม แม่น้ำโก - ลก- ทั้ง 2 ฝ่าย ยังเห็นพ้องกันว่า ความเชื่อมโยงที่ไร้รอยต่อ โดยเฉพาะความเชื่อมโยงทางกายภาพและความสอดประสานของกฎเกณฑ์และขั้นตอนที่ด่านชายแดนมีความสำคัญอย่างยิ่งต่อความสะดวกในการเดินทางและการขนส่งสินค้าและการข้ามแดนของประชาชนระหว่าง 2 ประเทศ |
| ความร่วมมือทางวัฒนธรรม | - การกระชับความร่วมมือทางวัฒนธรรมเพื่อส่งเสริมความตระหนักรู้ทางวัฒนธรรมและความเข้าใจที่ดีขึ้นระหว่างประชาชนของทั้ง 2 ประเทศ รวมถึงภายในกรอบยูเนสโก โดยเฉพาะในเรื่องมรดกทางวัฒนธรรมที่จับต้องไม่ได้และเครือข่ายเมืองสร้างสรรค์- การเรียกร้องให้หน่วยงานที่เกี่ยวข้องร่วมกันร่างบันทึกความเข้าใจว่าด้วยการแลกเปลี่ยนทางวัฒนธรรมระหว่างกระทรวงการท่องเที่ยว ศิลปะ และวัฒนธรรมเพื่อส่งเสริมความร่วมมือในด้านศิลปะและวัฒนธรรม และเสริมสร้างความสัมพันธ์ทางวัฒนธรรมระหว่างมาเลเซียและประเทศไทยในอนาคต |
| ความร่วมมือด้านดิจิทัล | - การตระหนักถึงความสำคัญของการเปลี่ยนแปลงด้านดิจิทัลเพื่อก้าวไปสู่เศรษฐกิจและสังคมดิจิทัล ตามแผนยุทธศาสตร์ดิจิทัลอาเซียน ค.ศ. 2025 แผนปฏิบัติกรอบบูรณาการด้านดิจิทัลของอาเซียน ค.ศ. 2019 - 2025 ข้อตกลงอาเซียนว่าด้วยการค้าอิเล็กทรอนิกส์ (E-Commerce) และกลยุทธ์อาเซียนว่าการปฏิวัติอุตสาหกรรมครั้งที่ 4 (Fourth Industrial Revolution: 4IR)- การเสริมสร้างความร่วมมือในด้านเศรษฐกิจดิจิทัล โดยเฉพาะผ่านการพัฒนาศักยภาพการจับคู่ธุรกิจ และการส่งเสริมการลงทุนจากต่างประเทศ ซึ่งมุ่งเน้นที่การทำธุรกรรมการค้าอิเล็กทรอนิกส์ โลจิสติกส์ ห่วงโซ่อุปทาน และการพัฒนาโปรแกรมการสร้างขีดความสามารถ- การแสวงหามาตรการที่มีประสิทธิภาพและเหมาะสมเพื่อควบคุมภัยคุกคาม ที่อาจเกิดขึ้นจากอาชญากรรมทางไซเบอร์ รวมถึงเสริมศักยภาพด้านความปลอดภัยทางไซเบอร์ เนื่องจากทั้งสองประเทศพึ่งพาเทคโนโลยีดิจิทัลมากขึ้น |
| ความร่วมมือระดับภูมิภาคและพหุภาคี | การแลกเปลี่ยนมุมมองเกี่ยวกับการพัฒนาภูมิภาคและประเด็นทางภูมิศาสตร์เพื่อรักษาความเป็นกลางของอาเซียนและสนับสนุนบทบาทของอาเซียนในการแก้ไขปัญหาที่เกิดขึ้นในปัจจุบัน รวมถึงสถานการณ์ในเมียนมาและภัยคุกคามด้านความมั่นคงรูปแบบใหม่ |

 1.2 บันทึกการประชุมคณะกรรมการ JDS ครั้งที่ 6

|  |  |
| --- | --- |
| **ประเด็น** | **รายละเอียด** |
| การรับรองแผนส่งเสริมความร่วมมือ | มีการรับรองแผนยุทธศาสตร์คณะกรรมการว่าด้วยยุทธศาสตร์การพัฒนาร่วมสำหรับพื้นที่ชายแดน (IDS Strategic Plan) ปี 2567 - 2570 โดยแบ่งโครงการความร่วมมือเป็น 3 ด้าน ได้แก่(1) การส่งเสริมความเชื่อมโยงบริเวณชายแดน (2) การส่งเสริมความสามารถในการแข่งขัน และ (3) การส่งเสริมทรัพยากรมนุษย์ซึ่งจะใช้เป็นแนวทางในการพัฒนาเขตพื้นที่ชายแดนเพื่อให้บรรลุวิสัยทัศน์ “การเชื่อมโยงความเจริญรุ่งเรืองที่ยั่งยืน (Connecting the Sustainable Prosperity)” โดยมีวัตถุประสงค์เพื่อเสริมสร้างความยั่งยืนของการพัฒนาเศรษฐกิจและสังคมและยกระดับความเป็นอยู่ของประชาชนในพื้นที่ชายแดน |
| ผลการหารือ ที่สำคัญ | - เห็นชอบข้อเสนอการพัฒนาสนามบินแห่งใหม่และยกระดับสนามบินที่มีอยู่ในปัจจุบันทางภาคใต้ของประเทศไทยและตะวันออกของมาเลเซีย ซึ่งรวมถึงการยกระดับสนามบินโกตาบารู เป็นสนามบินนานาชาติ พร้อมทั้งสนับสนุนให้ตัวแทนของหน่วยงานต่าง ๆ จากทั้ง 2 ประเทศ ประสานงานกันอย่างใกล้ชิดเกี่ยวกับข้อเสนอแผนการพัฒนาในประเด็นที่เกี่ยวข้อง- รับทราบถึงแผนการของฝ่ายไทยที่จะยกระดับเครือข่ายระบบรางเป็นระบบรางรถไฟทางคู่ (Double Track) และสนับสนุนให้ทั้ง 2 ฝ่าย เริ่มหารือในเบื้องต้นเกี่ยวกับการดำเนินงานระบบรางทั้งในด้านเทคนิคและขั้นตอนการดำเนินการ- รับทราบถึงบทบาทของภาคเอกชนในฐานะผู้เล่นหลักในการขับเคลื่อนความร่วมมือเขตเศรษฐกิจพิเศษ (Special economic zones: SEZs) ระหว่างมาเลเซียกับประเทศไทย และเห็นชอบให้มีศึกษาการมีส่วนร่วมระหว่างภาคเอกชนของทั้ง 2 ฝ่าย เพื่อหารือเกี่ยวกับความร่วมมือทางธุรกิจที่จะช่วยเพิ่มความเชื่อมโยงระหว่างเขตเศรษฐกิจพิเศษ (SEZs) โดยเฉพาะในอุตสาหกรรมยางและฮาลาล- เน้นย้ำถึงความจำเป็นในการร่วมมือกันในการฝึกอบรมเพื่อยกระดับทักษะทรัพยากรมนุษย์ในพื้นที่ชายแดนในด้านต่าง ๆ เช่น ความรู้ด้านดิจิทัลเพื่อที่จะจัดหาแรงงานให้เพียงพอต่อตลาดแรงงาน และสนับสนุนให้หน่วยงาน ที่เกี่ยวข้องทั้งสองฝ่ายทำงานอย่างใกล้ชิดในการจัดฝึกอบรมวิชาชีพ ส่งเสริมวิสาหกิจชุมชน ส่งเสริมการเรียนรู้ตลอดชีวิต และเพิ่มโครงการแลกเปลี่ยนนักศึกษาโดยเฉพาะในพื้นที่ชายแดนมาเลเซีย - ประเทศไทย |

 1.3 แผนยุทธศาสตร์ฯ ค.ศ. 2024 – 2027 (พ.ศ. 2567 – 2570)

|  |  |
| --- | --- |
| **ประเด็น** | **รายละเอียด** |
| วัตถุประสงค์ | การยกระดับความยั่งยืนของการพัฒนาเศรษฐกิจและสังคม เพื่อพัฒนาความเป็นอยู่ที่ดีของประชาชนในพื้นที่ชายแดน โดยไม่ทิ้งใครไว้ข้างหลัง |
| ความร่วมมือด้านการเสริมสร้างความเชื่อมโยง | - เป้าหมาย 1) เพื่อเสริมสร้างความเชื่อมโยงของโครงสร้างพื้นฐานทางกายภาพและกฎระเบียบที่สนับสนุนกิจกรรมทางเศรษฐกิจและกิจกรรมของประชาชนความเชื่อมโยง 2) ลดขั้นตอนทางกฎระเบียบและบูรณาการกระบวนการเพื่ออำนวยความสะดวกการค้าชายแดน และการให้สิทธิประโยชน์สำหรับการลงทุน- แนวทางเชิงกลยุทธ์ 1) มุ่งขับเคลื่อนการวางแผนและการดำเนินการด้านความเชื่อมโยงร่วมกันที่ตั้งอยู่บนการศึกษาอย่างครอบคลุม 2) รักษาความเชื่อมโยงด้านการขนส่งที่มีอยู่และพัฒนาความเชื่อมโยงด้านการขนส่งใหม่- ผลลัพธ์ที่คาดหวัง จำนวนผู้เดินทางผ่านจุดผ่านแดนเพิ่มขึ้นอย่างต่อเนื่องทุกปี- โครงการที่มีศักยภาพที่แนะนำ เช่น 1) การก่อสร้างแนวเส้นถนนใหม่เชื่อมต่อระหว่างจุดผ่านแดนสะเดาแห่งใหม่ – จุดผ่านแดนบูกิตกายูฮิตัม และการเชื่อมต่อถนนภายในจุดผ่านแดน 2) การก่อสร้างเพื่อพัฒนาสะพานเชื่อมต่อระหว่างรันเตาปันยัง - สุไหงโกลก |
| ความร่วมมือด้านการเสริมสร้างขีดความสามารถในการแข่งขัน | - เป้าหมาย 1) เพื่อสร้างสภาพแวดล้อมที่เอื้ออำนวยต่อภาคธุรกิจ2) เพื่อกระตุ้นกิจกรรมการท่องเที่ยวในบริเวณพื้นที่ชายแดน- แนวทางเชิงกลยุทธ์ 1) การพัฒนาเขตเศรษฐกิจพิเศษและนิคมอุตสาหกรรม 2) การยกระดับสถานที่ท่องเที่ยว และการร่วมส่งเสริมแนวคิดจุดหมายปลายทางการท่องเที่ยวเดียวกันและการท่องเที่ยวที่ยั่งยืน 3) การแลกเปลี่ยนองค์ความรู้และประสบการณ์ระหว่างภาคธุรกิจและภาควิชาการเพื่อสนับสนุนการใช้เทคโนโลยีในภาคเกษตรกรรม- ผลลัพธ์ที่คาดหวัง มูลค่าการค้าระหว่างไทย – มาเลเซียไม่ต่ำกว่า 3 หมื่นล้านดอลลาร์สหรัฐเมื่อสิ้นสุดแผนฯ- โครงการที่มีศักยภาพที่แนะนำ เช่น การพัฒนาเขตเศรษฐกิจพิเศษสงขลาและนราธิวาส และการท่องเที่ยวเชิงนิเวศและผจญภัย |
| ความร่วมมือด้านการเสริมสร้างทุนมนุษย์ | - เป้าหมาย 1) เพื่อเพิ่มศักยภาพของแรงงานท้องถิ่นเพื่อรับมือกับความท้าทายและความต้องการของตลาด 2) เพื่อสร้างแผนการพัฒนาอาชีพในระยะยาวเพื่อรองรับความต้องการของภาคธุรกิจในอนาคต และ 3) เพื่อสนับสนุนการแลกเปลี่ยนข้อมูลเกี่ยวกับแรงงาน การจ้างงาน และการฝึกอบรมวิชาชีพในระดับนโยบายและองค์กร- แนวทางเชิงกลยุทธ์ 1) การฝึกทักษะใหม่และเพิ่มทักษะให้กับแรงงาน 2) การมีส่วนร่วมของสถาบันการศึกษาและภาคเอกชนในการออกแบบหลักสูตรการศึกษาให้สอดคล้องกับความต้องการของตลาด และ 3) การพัฒนามาตรฐานทักษะแรงงานในอุตสาหกรรมที่สำคัญในภูมิภาค- ผลลัพธ์ที่คาดหวัง อัตราการว่างงานของจังหวัด/รัฐต่าง ๆ ต่ำกว่าร้อยละ 2 - โครงการที่มีศักยภาพที่แนะนำ เช่น โครงการแลกเปลี่ยนนักศึกษา |

 2. แผนการดำเนินงานในระยะต่อไปเพื่อสนับสนุนการดำเนินงานของคณะกรรมาธิการร่วม JC และคณะกรรมการ JDS สรุปได้ ดังนี้

|  |  |  |
| --- | --- | --- |
| **ประเด็น** | **การดำเนินงานในระยะต่อไป เช่น** | **หน่วยงานดำเนินงาน เช่น** |
| เศรษฐกิจ การค้า การลงทุน และการท่องเที่ยว | - ผลักดันเป้าหมายการค้าที่ 30,000 ล้านดอลลาร์สหรัฐในปี 2570 ร่วมกับฝ่ายมาเลเซีย- ส่งเสริมความเชื่อมโยงระหว่างเขตเศรษฐกิจพิเศษของทั้ง 2 ประเทศโดยส่งเสริมบทบาทนำของภาคธุรกิจในการขับเคลื่อนสาขาความร่วมมือที่สำคัญ | * กระทรวงเกษตรและสหกรณ์ (กษ.)
* กระทรวงพาณิชย์ (พณ.)
* กระทรวงอุตสาหกรรม (อก.)
 |
| ความร่วมมือบริเวณชายแดน | - เร่งรัดโครงการก่อสร้างสะพานคู่ขนานข้ามแม่น้ำโก-ลก อำเภอสุไหงโก - ลก (สะพานฯ) โดยเฉพาะอย่างยิ่งผลักดันให้มีการลงนามความตกลงการก่อสร้างสะพานฯ ในช่วงการประชุมหารือประจำปี (Annual Consultation) ครั้งที่ 7 ระดับนายกรัฐมนตรี- เร่งรัดการตรวจสอบโรงงานเนื้อแดง เนื้อสัตว์ปีก และผลิตภัณฑ์อื่น ๆ ของฝ่ายมาเลเซีย รวมถึงการตรวจสอบแบบออนไลน์- ศึกษาความเป็นไปได้ของการเชื่อมโยงระบบรางรถไฟทางคู่ระหว่าง อิโปห์ - ปาดังเบซาร์ และปาดังเบชาร์ – หาดใหญ่ เพิ่มขีดความสามารถการเชื่อมโยงทางรถไฟเพื่อส่งเสริมมูลค่าการค้าข้ามพรมแดนให้สูงขึ้น และยกระดับการเชื่อมโยงระหว่างจังหวัดสงขลา และ Perlis Inland Port รัฐปะลิส มาเลเซีย | * กษ.
* กระทรวงคมนาคม (คค.)
* ศูนย์อำนวยการบริหารจังหวัดชายแดนภาคใต้
 |
| การเร่งรัด การจัดทำความตกลง / บันทึกความเข้าใจ | - ความตกลงว่าด้วยการรับรองผลการสำรวจและจัดทำหลักเขตแดนแบบคงที่ตามแม่น้ำโก - ลก (พื้นที่เร่งด่วน 8)- บันทึกความเข้าใจว่าด้วยความร่วมมือด้านการเกษตร- บันทึกความเข้าใจว่าด้วยความร่วมมือเพื่อปราบปรามการค้าสัตว์ป่าอย่างผิดกฎหมาย | * กต.
* กษ.
* กระทรวงทรัพยากรธรรมชาติและสิ่งแวดล้อม
 |
| การส่งเสริมความร่วมมือทวิภาคีไทย- มาเลเซีย  | ร่วมกับฝ่ายมาเลเซียเร่งรัดการจัดการประชุมคณะทำงานทั้ง4 ด้าน ได้แก่ (1) การประชุมชายแดน และการค้าการลงทุน (2) ด้านการเกษตรอุตสาหกรรมและอุตสาหกรรมฮาลาล (3) ด้านการท่องเที่ยว และ (4) ด้านความมั่นคง รวมทั้งการติดตามผลการประชุมตามกลไกความร่วมมือทวิภาคีต่าง ๆ  | * กระทรวงการท่องเที่ยวและกีฬา (กก.)
* กษ.
* พณ.
* สำนักงานสภาความมั่นคงแห่งชาติ (สมช.)
 |

|  |
| --- |
| **แต่งตั้ง** |

**15. เรื่อง ขออนุมัติต่อเวลาการดำรงตำแหน่งของข้าราชการพลเรือนสามัญผู้ดำรงตำแหน่งประเภทบริหารระดับสูง (กระทรวงคมนาคม)**

 คณะรัฐมนตรีมีมติอนุมัติต่อเวลาการดำรงตำแหน่งของ นายปัญญา ชูพานิช ข้าราชการพลเรือนสามัญ ตำแหน่งผู้อำนวยการสำนักงานนโยบายและแผนการขนส่งและจราจร กระทรวงคมนาคม (คค.) ซึ่งได้ดำรงตำแหน่งดังกล่าวครบ 4 ปี เมื่อวันที่ 8 กุมภาพันธ์ 2568 ต่อไปอีก 1 ปี (ครั้งที่ 1) ตั้งแต่วันที่ 9 กุมภาพันธ์ 2568 ถึงวันที่ 8 กุมภาพันธ์ 2569

**16. เรื่อง การแต่งตั้งกรรมการผู้ช่วยรัฐมนตรี (สำนักเลขาธิการนายกรัฐมนตรี)**

 คณะรัฐมนตรีมีมติอนุมัติตามที่สำนักเลขาธิการนายกรัฐมนตรีเสนอแต่งตั้ง **นายธเนศพล ธนบุณยวัฒน์** เป็นกรรมการผู้ช่วยรัฐมนตรี โดยให้มีผลตั้งแต่วันที่นายกรัฐมนตรีลงนามในประกาศแต่งตั้ง ซึ่งนายกรัฐมนตรีได้เห็นชอบด้วยแล้ว

**\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\***